Burjassot sol·licita en el Ple la derogació de les ATES
2025-07-24

En la sessió ordinària del Ple Municipal, que es va celebrar dimarts passat 29 de març, Burjassot va aprovar una moció presentada pel grup municipal Compromís, amb la qual s’insta a les Corts Valencianes a sol·licitar la derogació de la normativa referida a les actuacions territorials estratègiques, les ATES, de la Llei 5/2014, de 25 de juliol, d’Ordenació del Territori, Urbanisme i Paisatge de la Comunitat Valenciana. La moció va quedar aprovada amb els vots a favor de Compromís, PSPV-PSOE, Totes amb Burjassot i Esquerra Unida. Ciudadanos es va abstenir mentre que el Partit Popular va votar en contra.

En el text de la moció, queda reflectit que “aquesta llei, amb la figura de les Actuacions Territorials Estratègiques, va relegar als ajuntaments al paper de simples espectadors, sense capacitat de decisió en el futur del seu territori, obligant-los a assumir actuacions urbanístiques fruit del capritx del consell de torn, que decideix quins projectes són estratègics i on situar-los, sense tenir en compte que, en algunes ocasions, s’allunya molt de la sensibilitat i del projecte polític, urbanístic, econòmic i social de cada govern municipal”.

A més, el text contempla que la norma “accelera els processos d’aprovació de plans urbanístics, facilitant l’especulació urbanística i elimina garanties de transparència, concurrència i publicitat, donant als promotors privats facultats pròpies d’administració”.